Hittegolf vir Gauteng, NoordwesDie Suid-Afrikaanse Weerdiens (SAWD) het gesê die hittegolf wat inwoners van Gauteng en Noordwes die afgelope paar dae laat sweet het, behoort binnekort tot ŉ einde te kom. “Die hittegolf in Gauteng het Saterdag begin en sal na verwagting Dinsdag eindig,” het die SAWD gesê. Die westelike dele van Noordwes, insluitend Vryburg, Bloemhof en Klerksdorp, sal na verwagting nog tot Woensdag die hitte moet trotseer. “Ons vat die gemiddelde temperatuur van die warmste maand en voeg vyf grade by. Indien dié toestand vir drie agtereenvolgende dae voortduur, is dit wanneer jy ‘n hittegolf kry.” Warm en bedompige weer sal lei tot uiters ongemaklik toestande oor die noord-oostelike deel van KwaZulu-Natal en die Laeveld van Mpumalanga en Limpopo. In Pretoria sal dit Dinsdag gedeeltelik bewolk wees met ŉ kans vir verspreide donderbuie laatmiddag en ŉ maksimumtemperatuur van 36°C. Johannesburg het ŉ verwagte maksimumtemperatuur van 34°C. In Mahikeng sal dit gedeeltelik bewolk wees met ŉ maksimumtemperatuur van 35°C en 38°C in Vryburg. In Bloemfontein sal dit gedeeltelik bewolk wees met verspreide donderbuie en ŉ maksimumtemperatuur van 35°C. In Kimberley word ŉ bloedige maksimumtemperatuur van 39°C verwag terwyl ŉ verwagte maksimumtemperatuur van 34°C in Upington sal voorkom.